作者:費冠卿
標題:答蕭建
內容:自地上青峰，懸崖一萬重。踐危頻側足，登塹半齊胸。飛狖啼攀桂，遊人喘倚松。入林寒z9々，近瀑雨濛濛。徑滑石稜上，寺開山掌中。幡花撲淨地，臺殿印晴空。勝境層層別，高僧院院逢。泉魚候洗缽，老玃戲撞鐘。外戶憑雲掩，中廚課水舂。搜泥時和麵，拾橡半添穜。渡壑緣槎險，持燈入洞窮。夾天開壁峭，透石蹙波雄。潤藹清無土，潭深碧有龍。畬田一片淨，谷樹萬株濃。野客登臨慣，山房幽寂同。寒爐樹根火，夏牖竹稍風。邊鄙籌賢相，黔黎託聖躬。君能棄名利，歲晏一相從。